ศรีเมืองฯรุกขยายน้ำท่วมรถชั้นพิเศษ
โตเกียวมารีนศรีเมืองฯ คลอดประกันรถยนต์ชั้น 2, 3 เพิ่มคุ้มครองน้ำท่วม 5 แสนบาท
10 พ.ค. 2555

โตเกียวมารีนศรีเมืองฯ คลอดประกันรถยนต์ชั้น 2, 3 เพิ่มคุ้มครองน้ำท่วม 5 แสนบาท
นายหลักชัย สุทธิชูจิต กรรมการผู้จัดการ บริษัท โตเกียวมารีนศรีเมืองประกันภัย เปิดเผยว่า บริษัทออกประกันภัยรถยนต์ใหม่ชื่อ สไมล์ พลัส ฟลัด (Smile Plus Flood) ที่เพิ่มความคุ้มครองภัยจากน้ำท่วมต่อตัวรถยนต์ กำหนดวงเงินความคุ้มครองสูงสุดที่ 5 แสนบาท โดยค่าเบี้ยประกันภัยจะลดต่ำลงในกรณีที่ทุนประกันสูงขึ้น เพื่อรองรับความต้องการของตลาดที่กำลังได้รับความนิยม ซึ่งค่าเบี้ยประกันภัยเพิ่มขึ้นไม่มากนัก 
“แบบประกันใหม่นี้ เราขยายจากรูปแบบเดิม คือ สไมล์ 2 พลัส เอ็กซ์ตร้า (Smile 2 Plus Extra) ที่ให้ความคุ้มครองรถหายหรือไฟไหม้ และสไมล์ 3 พลัส เอ็กซ์ตร้า (Smile 3 Plus Extra) ในการให้วงเงินคุ้มครองเทียบเท่าประกันชั้น 1 มาเป็นกรมธรรม์รูปแบบใหม่ที่เพิ่มความคุ้มครองน้ำท่วมด้วยต่อตัวรถยนต์” นายหลักชัย กล่าว 
อย่างไรก็ตาม ลูกค้าที่ต้องการทำประเภทสไมล์ พลัส ฟลัดนั้น ถ้าเป็นลูกค้าที่มีประกันภัยรถยนต์รูปแบบเดิม คือ ประเภทสไมล์ 2 พลัส เอ็กซ์ตร้า และสไมล์ 3 พลัส เอ็กซ์ตร้าอยู่แล้ว ถ้าต้องการขยายความคุ้มครองภัยน้ำท่วมจะต้องยกเลิกกรมธรรม์เดิม และออกกรมธรรม์ใหม่ที่คุ้มครองประเภท 2+ และ 3+ เพิ่มความคุ้มครองน้ำท่วม